Wir, Albrecht von gots gnaden ✳ hˀtzog ze Oͤsterˀ, ze Steyr und ze Kernden, ✳ tun kund ✳ mit disem brief ✳ umb die misshel, stôzz und ansprach, ✳ so gewesen ist ✳ zwisch̄
unsrˀ lieben swestˀ, ✳ vrôwn Agnesen, wilent kuniginn ze Ungˀn, und den von Kyenberg umb den hof ze Erlispach und umb daz, so in denselbn̄ hof gehoͤret, ✳ ez
sein gericht, ✳ lut ✳ oder guͤt, holtz odˀ veld oder waz ✳ dar in gehoͤret, ✳ daz si darumb ze beiden siten einhellikchleich ✳ uf uns komen sind, ✳ waz wir ✳ darumb
zwischn̄ in sprêchen, ✳ daz si ✳ daz wolten baydenthalb stêt haben. ✳ da von sprechen wir dez ersten umb die vogtey, so die von Kyenberg ✳ uber denselben hof ze
Erlispach, ✳ die kilchen ✳ und den kilchensatz daselbes habent, ✳ die si von uns ✳ ze lehen habent, ✳ daz si sich dˀ vogtey ✳ entzihen sulln̄ ✳ ✳ mit unsrˀ hant ✳ an dˀ
abtessinn ✳ und dez klosters hant ze Chunigsveld ✳ mit aller dˀ rechtung, ✳ gewonheiten, ✳ nutzen und zuͤgehoͤren, ✳ so si von der vorgen̄ vogtey ✳ untz har gehabt habent ✳ oder gehaben môchten. ✳ wir sprechen ouch, daz daz vorgen̄ chloster beleiben sol ungesumet ✳ und ungeirret ✳ von den vorgenantē von Kyenbˀg,
iͤren erbn̄ und nachkomen an twingen, ✳ bênnen und gerichten, so dartzu gehoͤrent. ✳ ouch sol man die lut, die in dem twingen sitzent, nienant hin ze gerichte twingen, recht ze tuͤnde und ze nemend, ✳ wan daz si ez tûn sulln̄ ✳ in dem hof ze Erlispach ✳ vor einem meyer. ✳ ez sulln̄ ouch die von Kyenberg ✳ belibn̄
ungesumet ✳ an den grozzen gerichten, ✳ die man nênet tûb ✳ und vrefel hi sulln̄ ouch beliben bei den luten ✳ und bei den holtzˀn, ✳ die man nennet Elschē¬
Rûti und den Fochenwalt ✳ und oûch bei den grûnden ✳ in aller der weise, ✳ alz unsˀ getˀwe ✳ bruͤdˀ Petˀ von Stoffeln, ✳ cômentûr ze Tannenfels, Hug von Guͤtenburg, ✳ Wernher Truchsêtz von Rinvelden und Heinrˀ von Rinach ✳ sundˀnt und usscheident ✳ und under marksteinent. ✳ man sol ouch den egenanten von
Kyenberg ✳ usscheidn̄ ✳ und usmerken einen vierdenteil dez rotholtz ✳ ze dem nêchsten, ✳ so in ✳ gelegen ist, ✳ mit dem grûnde, ouch alz sich die vorgeñ vier
erkennent. ✳ aber daz ✳ sulln̄ weder si noch ir erben ✳ zu den andˀn holtzˀn, ✳ wa si in den twingen gelegen sind, ✳ chain recht noch ansprach ✳ niemer me gewīnen. ✳ ouch sprechen und heizzen wir, daz man denselbn̄ von Kyenberg ✳ und ouch den von Kunigstein, ✳ die an dˀ vorgeñ vogtey recht und teil habent, darumb, daz si sich dˀselbn̄ vogtey vertzihent, ✳ geben sol ✳ vor der nechsten vasnacht ✳ anderthalb hundˀt mark silbers und sol man sêw dˀ richten ✳ fùr die
vorgeñ vogtey ✳ und satzung, ✳ die si von dˀ vogtey wegen ✳ hatten, ✳ uf dem vorgeñ hof ze Erlispach, ✳ ez sei von recht ✳ oder gewonheit, ✳ fur vier maltˀ habˀn,
vier mutt kern ✳ und fur ainen soûm wines ✳ und zway swin, ✳ die si jerleich hatten, ✳ uf dem vorgeñ hof ze Erlispach, ✳ und fûr die vogtey, ✳ so si namen ✳ uf den
vierdlingen, dˀ zwentzig sind, ✳ von igleichem vierdling zehen schilling phennī, ein mutt habˀn und ein hûn und sunderlich uf einem vierdling ✳ zehen viertail kern
und uf einer schûpposse ze Obern Erlispach acht schilling phenn̄, ✳ ein mut habˀn ✳ und ein huͤn ✳ und fur zway malter habˀn ✳ uf der kilchen und fur allez,
daz ✳ si ab den widmen ze vogtey namen, ✳ fur dez meyers sture ✳ und fur die herberge, so si uf dem hof hatten, ✳ und fur die tafern ze Nidˀ Erlispach
und fur dreizzig schilling phenn̄ ✳ dˀ vogtey, so si namen ✳ ab den guͤtˀn gelegen ✳ ze Arôwa an dem stade, ✳ und gemeinlich fùr alle die nûtz, ✳ die si namen ✳ ab dem hof ze Nider Erlispach und ab den guͤtˀn, ✳ die dar in gehoͤrent, ✳ wa die gelegen sind ✳ und wie si geheizzen sind, ✳ ez irêr ✳ von recht ✳ odˀ
von gewonheit, ✳ also daz si ✳ noch ir erbn̄ niemˀ me furbaz ✳ vordrung noch ansprach gewinnen sulln̄ ✳ zu dem vorgen̄ hof ✳ noch dez hofes guetˀn, ✳ zù der
kilchen ✳ noch zu den widmen, ✳ ez sei offen odˀ vˀschinen, ✳ mit gerichte ✳ noch an gericht ✳ noch in keinem weg. ✳ wir haben ouch gesprochn̄ ✳ und spˀchn̄
mit disem brief, ✳ daz die von Kyenbˀg ✳ ir lut, ✳ die uf dez hofes gùtˀn sitzent, also haben sulln̄, ✳ daz ✳ daz ✳ klostˀ ir zinsen, ✳ nûtzen ✳ und rechtunge sichˀ
sein. ✳ têten si dez nicht, ✳ so mag ein abtessinn ir guet besetzen und entsetzē ✳ mit wem si wil und sulln̄ die von Kyenberg dem vorgeñ chloster
dartzu beholfen ✳ sein, ✳ wie dick daz ze schulden kumt, ✳ bei gueten tˀwen an alle geverde. ✳ ouch welln̄ wir, ✳ waz uflouf und unfuͤg✳ ufgelouffn̄
sind ✳ von der obgeñ ✳ unsˀr liben swester ✳ gesinde ✳ odˀ von jeman andˀ, ✳ wie dˀ gnant si, ✳ von dirr sache ✳ wegen, ✳ in welichem wêg daz beschehē ist, ✳
daz ✳ daz luttˀlich ab sei ✳ und vˀslichtet. ✳ und darumb ✳ so habn̄ wir gesprochn̄ ✳ und sprechn̄ ouch, daz man den egen̄ von Kyenberg und von
Kùnigstein, ✳ die an dˀ obgen̄ vogtey recht und teil ✳ habent, ✳ gebn̄ sol anderthalb hundˀt mark silbers ✳ uf die nechsten vasnacht ✳ alz vor geschribn̄ stat, ✳ und welln̄, daz man sew der unvˀtzogenlich richt ✳ uf denselbn̄ tag. ✳ wir sprechn̄ ouch ✳ und heizzen, ✳ daz ✳ dieselbn̄ von Kyenbˀg
und von Kunigstein, die an der egen̄ vogtey ✳ recht und teil habent, ✳ daz ✳ obgen̄ chloster ✳ besorgen ✳ und versicheren sulln̄ ✳ mit briefen ✳ und
insigeln ✳ und mit aller ehafti ✳ und notdurft, ✳ so dartzu gehoͤret, alz sich die vorgen̄ vier erkennent, die wir dartzu geschafft haben. ✳
und dez ze einem offen urkund ✳ diser vorgeschribn̄ dingen ✳ so haben wir geben disen brief, besigelten mit unsˀm hangendem insigel, ✳ dˀ
geben ist ze Brugge, ✳ an dem nêchsten mentag ✳ vor sand Katherine tag, ✳ do man zalt von Christs geburd ✳ drûtzehen hundert jar,
darnach in dem ayns ✳ und fùmftzgistem jar.